**4733**

На основу члана 7a став 4. Закона о пољопривреди и руралном развоју („Службени гласник РС”, бр. 41/09, 10/13 – др. закон и 101/16),

Министар пољопривреде, шумарства и водопривреде доноси

**ПРАВИЛНИК**

**о изменама и допунама Правилникa о ИПАРД подстицајима за инвестиције у физичку имовину које се тичу прераде и маркетинга пољопривредних производа и производа рибарства**

Члан 1.

У Правилнику о ИПАРД подстицајима за инвестиције у физичку имовину које се тичу прераде и маркетинга пољопривредних производа и производа рибарства („Службени гласник РС”, бр. 84/17 и 23/18), члан 4. мења се и гласи:

**„Мали, средњи и велики привредни субјекти (број запослених и финансијске границе као мерила за одређивање врсте привредног субјекта)**

Члан 4.

Мали привредни субјекат је привредни субјекат који, у складу са мерилима из чл. 4а–4г овог правилника, има мање од 50 запослених и годишњи промет и/или укупан годишњи биланс мањи од 10 милиона евра у динарској противвредности.

Средњи привредни субјекат је привредни субјекат који, у складу са мерилима из чл. 4а–4г овог правилника, има између 50 и 250 запослених и годишњи промет мањи од 50 милиона евра и/или укупан годишњи биланс мањи од 43 милиона евра у динарској противвредности.

Велики привредни субјекат је привредни субјект који није средњи или мали привредни субјекат у складу са овим правилником.ˮ

Члан 2.

У члану 5. став 1. у тачки 6) после речи: „инвестиције” додају се речи: „која је предмет захтева”.

Тачка 8) мења се и гласи:

„8) има три прикупљене понуде за предмет инвестиције, односно прихватљивих трошкова према Листи прихватљивих инвестиција и трошкова за вредност већу од 10.000 евра у динарској противвредности према месечном курсу Европске Комисије у месецу који претходи месецу у коме је објављен јавни позив, односно једну понуду за предмет инвестиције за вредност до 10.000 евра, а које су независно прибављене и које су упоредиве по садржају и по спецификацијама и важеће на дан подношења захтева, осим за реализоване опште трошкове за које доставља рачун;”.

У тачки 11) у фусноти 1 речи: „Council Regulation (EEC) 2913/92” замењују се речима: „Council Regulation (EEC) 24/14”.

У ставу 2. после речи: „ако објекат који је предмет инвестиције имаˮ додају се речи: „грађевинску дозволу, односно решење за извођење радова илиˮ.

Члан 3.

У члану 11. после тачке 10) додаје се нова тачка 10а), која гласи:

„10а) трошкове шпедиције, пуштања у рад, као и за друге оперативне трошкове;ˮ.

Члан 4.

У члану 13. став 1. тачка 2) запета и речи: „као и на дан подношења захтева за одобравање пројектаˮ бришу се.

Тачка 8) брише се.

Члан 5.

У члану 14. став 2. запета и речи: „захтев послат факсом или електронском поштомˮ бришу се.

Члан 6.

У члану 22. став 1. тачка 8) у фусноти 2 речи: „Council Regulation (EEC) 2913/92” замењују се речима: „Council Regulation (EEC) 24/14”.

У тачки 10) после речи: „захтева за исплату” додају се запета и речи: „односно од дана оснивања за новооснована правна лица и предузетникеˮ.

Члан 7.

У члану 26. став 3. запета и речи: „захтев послат факсом или електронском поштомˮ бришу се.

Члан 8.

У члану 27. став 1 тачка 3) после речи: „стране банкеˮ додају се речи: „са назначеном сврхом уплатеˮ.

Тачка 6) мења се и гласи:

„6) сертификат о пореклу, односно уверење о кретању робе – ЕУР 1, односно увозни рачун са изјавом добављача о пореклу робе (осим када је вредност робе без ПДВ-а испод прага за коришћење конкурентног преговарачког поступка), а за робу домаћег порекла изјаву произвођача о пореклу робе;ˮ.

У тачки 17) запета и речи: „заједно са аналитичком картицом добављачаˮ бришу се.

После става 3. додају се нови ст. 4–6, који гласе:

„За инвестиције у секторима воћа и поврћа, поред документације из става 1. овог члана, доставља се и копија потврде о упису у Централни регистар објеката у складу са прописима којима се уређује безбедност хране.

За инвестиције у набавку специјализованог транспортног возила у сектору млека, поред документације из става 1. овог члана, доставља се и копија саобраћајне дозволе.

За инвестиције у секторима млека и меса, поред документације из става 1. овог члана, доставља се и копија акта о испуњености ветеринарско- санитарних услова и услова хигијене хране.ˮ

Ставови 4. и 5. постају ст. 7. и 8.

Члан 9.

У члану 30. став 2. после речи: „претприступне помоћиˮ додају се речи: „Европске унијеˮ.

У ставу 3. после речи: „претприступне помоћиˮ додају се речи: „Европске унијеˮ.

Члан 10.

Захтеви за остваривање права на ИПАРД подстицаје поднети до дана ступања на снагу овог правилника решаваће се у складу са прописом који је био на снази у време њиховог подношења.

Члан 11.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-181/2018-09

У Београду, 6. децембра 2018. године

Министар,

**Бранислав Недимовић,** с.р.